
	[bookmark: nev]KOVÁCS ANDRÁS
Anyagmérnöki
MSc, 2. félév
Pannon Egyetem
Mérnöki Kar
	






Témavezető:
	Kristófné Dr. Makó Éva
egyetemi docens, PE MK




Különböző kristályosodottságú kaolinitek kálium-acetátos interkalációjának vizsgálata

Napjainkban továbbra is nélkülözhetetlen a kaolinit interkalációjának vizsgálata a műanyag-, papír-, kerámia-, és gyógyszeripari alkalmazások számára, különösen az új nanokompozit, illetve nanohibrid anyagrendszerek előállításnál. Az interkalációnál a vendégmolekulák a kaolinit interlamelláris (rétegközi) terébe épülnek be. A kaolinit tömény oldatos, olvadékos és mechanokémiai módszerrel interkalálható. A kaolinit kálium-acetátos interkalációjához általánosan az oldatos és a vízzel kevert módszert alkalmazzák. A mechanokémiai és száraz homogenizációs interkaláció, amely a szilárd interkalációs reagens kaolinnal való együttőrlését illetve keverését jelenti víz hozzáadása nélkül, új módszernek tekinthető.
Korábbi dolgozatomban a rosszul kristályosodott szegi kaolinit mechanokémiai, száraz homogenizációs, vízzel kevert és oldatos interkalációját vizsgáltam. Elemeztem a mechanokémiai kezelés paramétereinek (őrlési idő, őrlőtest:őrlemény tömegarány, fordulatszám, nedvességtartalom, pihentetési idő) hatását az interkalációra. A legnagyobb interkalációfokot (86%) és a legkisebb szerkezeti deformációt a 15 perces, 300 1/min fordulatszámú, 1:2 minta:őrlőtest tömegaránnyal őrölt kálium-acetát kaolin keveréket 16 óráig 57% relatív nedvességtartalmú páratérben tárolva sikerült elérni. A mechanokémiai interkalációval egyszerűbben, lényegesen kevesebb vegyszer felhasználásával, jóval rövidebb idő alatt nagyobb mértékű interkalációt értem el, mint az oldatos eljárással.
Jelen dolgozatomban három különböző kristályosodottságú kaolinit (Szegi, Zettlitzi, Surmin) mechanokémiai, száraz homogenizálásos, vízzel kevert és oldatos interkalációját vizsgáltam kálium-acetáttal. A kaolinit kristályosodottságának és a preparációs eljárásnak az interkalációra gyakorolt hatását tanulmányoztam komplex anyagvizsgálati módszerekkel: röntgendiffrakcióval (XRD), termogravimetriás (TG) módszerekkel, diffúz reflexiós Fourier-transzformációs infravörös spektrometriával (DRIFT) és pásztázó elektronmikroszkópiával (SEM). A különböző kaoliniteknél a legnagyobb interkalációt a mechanokémiai és az oldatos kezeléssel értem el. A vizsgálatok alapján megállapítható, hogy a kaolinitek kristályosodottságának növekedésével növekszik az elérhető maximális interkalációfok és az interkalátum szerkezeti rendezettsége. Az interkalátum termikus (szerkezeti) stabilitása a kaolinit kristályosodottságának növekedésével nő.



